শুক্রবার CBI-র ডাক পেলেন আরজি করের নিরাপত্তা রক্ষীরা

কলকাতা: আরজি কর কাণ্ডে (RG Kar Case) কলকাতা হাইকোর্টে অভয়ার বিচার মামলা ফিরতেই তদন্তে গতি বাড়িয়েছে সিবিআই (CBI)। আরজি করের (RG Kar Investigations) ঘটনার দিন হাসপাতালে ডিউটিতে উপস্থিত নার্সদের বৃহস্পতিবারই তলব করেছিল কেন্দ্রীয় তদন্তকারী সংস্থা। সিজিওতে হাজিরা দেন চারজন। শুক্রবার তলব করা হল হাসপাতালের নিরাপত্তা রক্ষীদের (CBI Calls Security Guard RG Kar)। সোমবার কলকাতা হাইকোর্টে রয়েছে তিলোত্তমা মামলার শুনানি। তার আগে তুঙ্গে তৎপরতা।

শুক্রবার সিবিআই দফতরে হাজিরা দিলেন আরজি কর হাসপাতালের (RG Kar Medical College and Hospital) এমার্জেন্সি বিল্ডিং এর নিরাপত্তা কর্মীরা।। শোনা যাচ্ছে, এই আট নিরাপত্তারক্ষী ঘটনার রাতে হাসপাতালে ডিউটি করেছিলেন। সিবিআই সূত্রে খবর ৮ আগস্ট এর ঘটনার সময় ও তার পরে কি কি হয়েছিল সেই সম্পর্কে নতুন তথ্য জানতে জিজ্ঞাসাবাদ করা হবে। তারা কাদের ঢুকতে-বেরতে দেখেছিলেন, কোনও অস্বাভাবিক কিছু তাঁদের চোখে পড়েছিল কিনা, বিশেষ করে উল্লেখ করার মতো কোনও শব্দ তাঁরা শুনেছিলেন কিনা, এই প্রশ্নই করা হবে। এদিন মোট আট জন নিরাপত্তা রক্ষীকে তলব করা হয় বলে সিবিআই সূত্রে খবর।

আরও পড়ুন: হাইকোর্টে কেন্দ্রীয় মন্ত্রীর বিরুদ্ধে নির্বাচনী মামলা খারিজ

আরজি কর মামলায় সিবিআই তদন্ত নিয়ে অসন্তোষ প্রকাশ করেছিল পরিবার। নির্যাতিতা পরিবার অভিযোগ করেছেন, চার্জশিটে একজনের নামই উল্লেখ করা হয়েছে, বাকি আরও অনেকর গুরুত্বপূর্ণ ভূমিকা রয়েছে, তাঁদেরকেও সংযুক্ত করা উচিত। অনেক রহস্যের উদ্ঘাটন হয়নি সিবিআই তদন্তে। তাই পরিবারের সদস্যেরা চাইছেন, মামলায় আরও তদন্ত করে দেখুক ওই কেন্দ্রীয় তদন্তকারী সংস্থা। অনেক গুরুত্বপূর্ণ সাক্ষীকে এখনও জিজ্ঞাসাবাদ করা হয়নি বলে অভিযোগ করেন তাঁরা। এই বিষয়টি নিয়ে দিল্লিতে সিবিআই-এর অধিকর্তার সঙ্গেও কথা বলেন নির্যাতিতার বাবা-মা। এই মামলার তদন্ত কলকাতা হাইকোর্টে ফিরেছে। বৃহস্পতিবার তদন্তকারী অফিসার সীমা পাহুজা আরজি কর হাসপাতালের ৭ জন নার্সকে তলব করেছিলেন জিজ্ঞাসাবাদের জন্য। শুক্রবার হাসপাতালের নিরাপত্তারক্ষীদের তলব করা হয়েছে।